སློབ་མ་ཞིག་ཡིན་ཕྱིན་སློབ་སྦྱོང་བྱེད་རྒྱུ་ཧ་ཅང་གལ་ཆེ་ཞིང་སློབ་སྦྱོང་བྱེད་ཤེས་རྒྱུ་དེ་ལས་ཀྱང་གལ་ཆེ་བ་ཞིག་རེད།ང་ཚོའི་བོད་ཁུལ་དང་ལྷག་པར་གཞི་རིམ་གྱི་སློབ་མ་དག་ལ་མཚོན་ན།སློབ་སྦྱོང་བྱེད་མཁན་མང་ནའང་སློབ་སྦྱོང་བྱེད་ཤེས་མཁན་མང་པོ་མི་འདུག་སྟེ།སློབ་མ་མང་པོ་ཞིག་གིས་སློབ་སྦྱོང་ལ་སྡུག་རུས་མང་བོ་ཞིག་སྤྱོད་ཀྱིན་ཡོད་ནའང་དེ་བཞིན་དུ་འབྲས་བུ་མང་པོ་ཞིག་ལེན་ཐུབ་མེད།དེ་ནི་མདོར་དེད་ན་སློབ་སྦྱོང་བྱེད་ཐབས་མ་འགྲིག་པས་རེད།དཔེར་ན།འདྲི་གཞི་ཞིག་ལ་མཚོན་ནས་བཤད་ན།དེ་དྲི་བ་དྲིས་ལན་གྱི་ཚུལ་གྱིས་བློར་འཛིན་རྒྱུ་ནི་གཙོ་བོ་མ་ཡིན་ཏེ།གཙོ་བོ་ནི་དྲི་བ་དྲིས་ལན་དེ་ལ་བསམ་གཞིག་དང་དབྱེ་ཞིབ་བྱས་པ་བརྒྱུད་ཤེས་བྱ་དེ་དྲི་བ་དྲིས་ལན་གྱི་རྣམ་པ་ཕུད་གཞན་བརྡར་གཅོད་ཀྱི་ཚུལ་དང་།འདེམ་སྐོང་གི་ཚུལ།ཁ་སྐོང་གི་ཚུལ་སོགས་ཡར་དཀྱོགས་མར་དཀྱོགས་ཇི་ལྟར་བྱས་ཀྱང་གསལ་པོར་ཤེས་ཐུབ་པའི་ནུས་པ་ཞིག་ཡོད་དགོས་པ་ཡིན།ལྷག་པར་ད་ལྟའི་དུས་སུ་དམའ་འབྲིང་དང་མཐོ་འབྲིང་གི་མཐར་ཕྱིན་མཇུག་རྒྱུགས་སོགས་ཀྱི་བརྒྱ་ཆའི་མང་ཤོས་ནི་བསམ་གཞིག་དང་དབྱེ་ཞིབ་ཀྱི་ནུས་པའི་ཚད་འཇལ་རྒྱུགས་གཞི་ཞིག་ཡིན་པས།ང་ཚོས་དེ་ལུགས་བཞིན་བསམ་གཞིག་དང་དབྱེ་ཞིབ་ཀྱི་སློབ་སྦྱོང་བྱེད་ཐབས་ལ་ཁ་ཕྱོགས་རྒྱུ་གཙོ་བོར་བཟུང་སྟེ་སློབ་མ་ཚོ་སློབ་སྦྱོང་བྱེད་མཁན་ཞིག་ནས་སློབ་སྦྱོང་བྱེད་ཤེས་མཁན་ཞིག་ཏུ་གཏོང་རྒྱུ་ནི་ཧ་ཅང་གལ་ཆེ་ཞིང་།ཕྱི་ཚུལ་གྱི་རྣམ་པ་ཙམ་དང་ནེ་ཙོའི་འདོན་པ་ལྟ་བུའི་སློབ་སྦྱོང་བྱེད་སྟངས་ཀྱིས་ཅི་ཡང་མི་འོང་བ་ཤེས་དགོས་སོ།།